b'\n_START_ARTICLE_\nRPG-7\n_START_SECTION_\nZgradba\n_START_PARAGRAPH_\nRaketomet je sestavljen iz\xc2\xa0\xc2\xbblanserja\xc2\xab, ki je gladka cev kalibra 40\xc2\xa0mm s spro\xc5\xbeilnim mehanizmom, dr\xc5\xbealom, merkom (opti\xc4\x8dni in mehanski) in izstrelkom. Izstrelek je sestavljen iz pogonske polnitve, ki zgoreva v cevi in zagotavlja inicialni moment za izmet izstrelka, stabilizatorja s pogonskim motorjem, ki zagotavlja izstrelku let v preostalem delu leta in bojna konica. Stabilizator sestavljajo \xc5\xa1tiri zlo\xc5\xbeljiva krilca, ki se razpnejo, ko izstrelek zapusti cev. Funkcija krilc je stabilizacija izstrelka med letom, manj\xc5\xa1a krilca na koncu izstrelka pa zagotavljajo vrtenje izstrelka okoli vzdol\xc5\xbene osi._NEWLINE_Pogonska polnitev po\xc5\xbeene izstrelek do hitrosti 117\xc2\xa0m/s, po nekaj sekundah se aktivira pogonski motor in hitrost se pove\xc4\x8da na 294\xc2\xa0m/s. Lanser je dolg 953\xc2\xa0mm brez izstrelka in 1340\xc2\xa0mm z izstrelkom. Kaliber izstrelka se spreminja, sega pa od 70 do 105\xc2\xa0mm. Njegova masa je od 2,6 do 4,5\xc2\xa0kg._NEWLINE_Opti\xc4\x8dni merek omogo\xc4\x8da zadetje ciljev, oddaljene do 500 m. Mehanski merek je namenjen le za uporabo v kriti\xc4\x8dnih razmerah in v napadih na cilje na majhnih razdaljah. U\xc4\x8dinkovit domet je do 500 m za nepremi\xc4\x8dne in 300 m za premi\xc4\x8dne cilje, najve\xc4\x8dji domet pa so od 700 m pa do 1100 m, odvisno od tipa izstrelka. Na maksimalnih razdaljah se izstrelek tudi sam uni\xc4\x8di; ravno zaradi te lastnosti je tako uporaben v boju proti helikopterjem. Od vrste izstrelka je odvisna tudi njegova prebojnost, ki se spreminja od 330 do 1000\xc2\xa0mm jekla. Izstrelek naj bi teoreti\xc4\x8dno lahko iz boja izlo\xc4\x8dil vse sodobne tanke tretje in \xc4\x8detrte generacije, tudi challenger in abrams.\n_START_SECTION_\nVe\xc4\x8dnamensko oro\xc5\xbeje\n_START_PARAGRAPH_\n\xc4\x8ceprav je bil RPG prvotno namenjen protioklepnemu boju, je dejansko ve\xc4\x8dnamensko oro\xc5\xbeje. V rabi je tudi kot raketomet za uni\xc4\x8devanje pomembnih utrjenih to\xc4\x8dk v nasprotnikovi obrambi, pa tudi kot nadomestilo za minometni ogenj. Njegovo ve\xc4\x8dnamenskost omogo\xc4\x8dajo razli\xc4\x8dne bojne konice. S termobari\xc4\x8dno konico je mogo\xc4\x8de uni\xc4\x8diti bunkerje ali mitralje\xc5\xa1ko gnezdo. Taktika uporabe tega oro\xc5\xbeja se je razvijala vzporedno z razvojem tega oro\xc5\xbeja. Do srede osemdesetih let je na 110 do 120 vojakov pri\xc5\xa1lo eno oro\xc5\xbeje. Nato pa se je \xc5\xa1tevilo oro\xc5\xbeij z raz\xc5\xa1iritvijo podro\xc4\x8dja uporabe na enoto pove\xc4\x8dalo, tako da danes na vsakih 10 do 12 vojakov prideta dva RPG. Za uni\xc4\x8denje tanka je potrebna skupina z dvema do tremi oro\xc5\xbeji. Prvo oro\xc5\xbeje z uporabo izstrelka s kumulativnim polnjenjem prebije aktivni oklep, naslednji izstrelek nato prebije osnovni oklep, preostala oro\xc5\xbeja pa uni\xc4\x8dijo vozilo. Pomembno vlogo pri tem oro\xc5\xbeju igra samouni\xc4\x8denje izstrelka. To se je pokazalo med sovjetskim posredovanjem v Afganistanu, ko so ti do\xc5\xbeiveli nenadne napade ve\xc4\x8djega \xc5\xa1tevila RPG iz velikih razdalj, kar je dalo borcem dodaten \xc4\x8das za umik. Iztrelki iz takih razdalj niso le vznemirjali ruskih enot bilo je tudi veliko \xc5\xbertev saj so u\xc4\x8dinki eksplozije izstrelka delovali tudi do 150m. Protihelikoptrsko uporabo tega oro\xc5\xbeja so za\xc4\x8deli prakticirati mud\xc5\xbeahidi in talibani. Helikopterje so napadali med pristajanjem, ko se je ta pribli\xc5\xbeal na 100 m ali v odletu na razdalji od 700 do 800 m, takrat je helikopter zajel snop eksplodiranih delcev mine, ki se je samouni\xc4\x8dila.'